Foto: Screenshot: YouTube

HDZ još nije ratificirao Istanbulsku konvenciju protiv nasilja nad ženama. Kad će, ne zna se. Dio HDZ-ovaca za nju vjerojatno neće ni glasati. Naime, radikalne katoličke udruge posljednjih tjedana provodi kampanju kojom žele dokazati da je riječ o uvođenju rodne ideologije, a da je zaštita žena od nasilja samo plašt.



Istanbulska konvencija tako je podijelila HDZ-ovce, tradicionalno slabe na inicijative koje dolaze iz radikalnih katoličkih organizacija. Iako je Andrej Plenković najavio da će se Istanbulska konvencija u saboru ratificirati do kraja godine, o tome još ne znamo ništa. U međuvremenu ovo je pitanje podijelilo HDZ-ove europarlamentarce.



Rezoluciju kojom je u rujnu Europski parlament pozvao članice da potvrde konvenciju podržale su samo Dubravka Šuica i Željana Zovko. Protiv je bio Ivica Tolić koji je u parlament došao umjesto Plenkovića. Ivana Maletić je bila suzdržana. I iz ponašanja HDZ-ovaca u zemlji posljednjih tjedana jasno je da je ratificiranje ove konvencije nešto oko čega HDZ-ovci nemaju usuglašen stav.

Žestoko napali SDP jer nije ratificirao Istanbulsku konvenciju



No nisu uvijek HDZ-ovci bili podijeljeni po ovom pitanju. Prije samo tri godine bili su zapravo jako jedinstveni i ljuti na tada vladajući SDP jer Istanbulska konvencija nije ratificirana.



"Pozivamo Milanku Opačić da hitno pripremi Konvenciju o borbi protiv nasilja nad ženama za saborsku ratifikaciju", stoji u naslovu članka kojeg se još uvijek može pročitati na HDZ-ovim stranicama.

Tekst se nastavlja ispod oglasa

"Većina europskih država već je ratificirala, punim nazivom, Konvenciju Vijeća Europe o sprečavanju i borbi protiv nasilja nad ženama i nasilju u obitelji. A pitamo zašto to Hrvatska (još) nije učinila!? Pozivamo ministricu Milanku Opačić da što prije pripremi Konvenciju za ratifikaciju u Saboru", rekla je tada Josipa Rimac, a uz nju su stajali predsjednica Povjerenstva za ravnopravnost spolova Gradske skupštine Grada Zagreba Margareta Mađerić i međunarodni tajnik HDZ-a Miro Kovač.



"Potrebno je što prije ratificirati Konvenciju Vijeća Europe o sprečavanju i borbi protiv nasilja nad ženama i nasilja u obitelji (tzv. Istanbulska konvencija). Većina europskih zemalja ju je ratificirala i pitanje je zašto to Hrvatska još nije učinila. Pozivamo resorno ministarstvo i ministricu Milanku Opačić da u što kraćem roku pripremi Konvenciju za ratifikaciju u Saboru - kao prvi obvezujući dokument koji prepoznaje nasilje u obitelji i ženama kao temeljno kršenje ljudskih prava. Konvencija propisuje i ukazuje na izrazitu važnost medija na prepoznavanju, prijavljivanju i sprečavanju obiteljskog nasilja i nasilja nad ženama", govorili su tada HDZ-ovci.



Ni slova nisu spomenuli o tome da ta konvencija uvodi nekakvu rodnu ideologiju. Dakle, ili HDZ-ovci tada nisu imali pojma za što se točno zalažu. Ili ih dio danas nema pojma za što se zalaže. Ili su jednostavno, po svom dobrom starom običaju, jedno galamili u oporbi a onda kad su na vlasti činili baš ono protiv čega su se kao oporbenjaci borili. Ili sve od navedenog.